Lectio prima

Romae incolarum vita integra et modesta quondam erat; neque magna neque opulenta erat olim Roma. Paludosae et exiguae terrae, semitae angustae et saxosae, casae parvae et miserae erant. Sed constantia et industria incolae naturae inclementiam superabant. Magna cum audacia hastis sagittisque piratas fugabant: piratae enim saeva superbia oras maritimas vastabant, puellas rapiebant, agnas, capellas et pecuniam captabant. Postea Romae incolae in Italia, Europa, Asia, Africa magna disciplina et constantia bellabant variis et cruentis pugnis: propinquas et longinquas terras occupabant, incolas subigebant et opimam praedam capiebant. Paulatim potentia et gloria crescebant: Roma valida et opulenta domina, terras domabat et firma constantia provincias administrabat.

Vicit tamen in senatu pars illa, quae vero pretium aut gratiam anteferebat. Decretum fuit, uti decem legati regnum, quod Micipsa obtinuerat, inter Iugurtham et Adherbalem dividerent. Cuius legationis princeps fuit L. Opimius, homo clarus et tum in senatu potens, quia consul C. Graccho et M. Fulvio Flacco interfectis acerrime victoriam nobilitatis in plebem exercuerat. Eum Iugurtha tametsi Romae in inimicis habuerat, tamen accuratissime recepit, dando et pollicendo multa perfecit, uti fama, fide, postremo omnibus suis rebus commodum regis anteferret.

Annum agens sextum decimum patrem amisit; sequentibusque consulibus flamen Dialis destinatus dimissa Cossutia, quae familia equestri sed admodum dives praetextato desponsata fuerat, Corneliam Cinnae quater consulis filiam duxit uxorem, ex qua illi mox Iulia nata est; neque ut repudiaret compelli a dictatore Sulla ullo modo potuit.

1. Saepe procellae nautis curarum causa sunt.
2. Incolarum discordia saepe patriae ruina est.
3. Aurigae victoria causa gloriae, non pecuniae erat.
4. Piratarum audacia insulae incolis nota erat.
5. Diana silvarum dea, Minerva sapientiae erat.
6. Sardinia et Sicilia Italiae insulae sunt; Romae provinciae erant.
7. Magistrae filia amica nostra est.
8. Puellarum industria magistris grata est.
9. Arcadia Graeciae antiquae terra erat.
10. Puella, sedula et laboriosa es!